የማዕድን እና ነዳጅ ሚኒስቴር የማዕድን ምርመራ ፈቃዶችን ሰጠ
የማዕድን እና ነዳጅ ሚኒስቴር በተለያዩ የሃገሪቱ ክፍሎች የማዕድናት ፍለጋ ስራ ለማካሄድ ፈቃድ ለጠየቁና መስፈርቶችን ላሟሉ ኩባንያዎች ፈቃድ ሰጥቷል፡፡በዚህም መሰረት ሰቆጣ ማይኒንግ ፒኤልሲ፤ አይጋ ትሬዲንግ፣ አጎዳዮ ሜታል ኤንድ አዘር ሚነራልስ፣ አፍሪካ ማይኒንግ ኤንድ ኢነርጂ፣ አልታው ሪሶርስ ሊሚትድ፣ ሰን ፒክ ኢትዮጵያ እና ሂምራ ማይኒንግ ለተባሉ 7 ኩባንያዎች 8 የማዕድን ምርመራ ፈቃዶች ሰጥቷል፡፡ስምምነቱን የማዕድንና ነዳጅ ሚኒስቴር ሚኒስትሩ ዶክተር ሳሙዔል ኡርቃቶ እና  የኩባንያዎቹ ስራ አስፈጻሚዎች ተፈራርመዋል፡፡የውል ስምምነቱ ለ3 ዓመታት የሚጸና ሲሆን የፈቃድ ዘመኑ ሲጠናቀቅም እየታደሰ የሚቀጥል ይሆናል፡፡ኩባንያዎቹ ፈቃዱን ያገኘት በትግራይ፣ በአማራ እና በአፋር ክልሎች ሲሆን በወርቅ፣ ብረትና ብረት ነክ ማዕድናት፣ በከሰል ድንጋይ፣ በላይም ስቶን፣ ፖታሽ ማዕድናት ላይም ይሰማራሉ፡፡ ለኢንቨስትመንት ወጪም በአጠቃላይ 88 ሚሊየን 507 ሺህ 831 ብር መመደባቸውም ታውቋል፡፡ የምርመራ ስራ ሲጀምሩ ለ130 ሰዎች የስራ እድል የሚፈጥሩ ሲሆን ምርመራውን አጠናቀው ወደ ስራ ሲገቡ ከስራ ፈጠራ እስከ የውጭ ምንዛሪ ግኝትና ማዳን ጉልህ አስተዋጽኦ ያበረክታሉ፡፡